
AVIZ
asupra propunerii legislative privind completarea şi modificarea alineatului 1 al articolului 269 din Legea nr.53/2003 privind Codul muncii
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind completarea şi modificarea alineatului 1 al articolului 269 din Legea nr.53/2003 privind Codul muncii, trimisă cu adresa nr. P.l.x-332 din 2 mai 2007, înregistrată  sub nr. 31/539 din 3 mai 2007.
Senatul a respins propunerea legislativă în şedinţa din 26 aprilie 2007.
Camera Deputaţilor este Cameră decizională în cazul acestei iniţiative legislative conform prevederilor art. 75 alin. (1) şi (3) din Constituţia României, republicată, şi 92 alin.(9) pct. 2 din Regulamentul Camerei Deputaţilor, republicat.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 14 mai 2007.


Membrii comisiei au examinat propunerea  legislativă supusă avizării, expunerea de motive, avizul negativ al Consiliului Legislativ nr. 1619 din 28.11.2006, precum  şi punctul de vedere al Guvernului, transmis cu adresa nr. 3829/D.P.S.G./ 14.12.2006. 

În urma dezbaterilor, cu unanimitate de voturi, Comisia a hotărât avizarea negativă a propunerii legislative, întrucât Codul muncii nu reglementează răspunderea civilă delictuală - în care este admisibilă şi răspunderea pentru prejudiciile morale - ci o răspundere contractuală care nu vizează acoperirea unor prejudicii morale decât în mod excepţional şi, de regulă, în temeiul unei prevederi legale exprese.
În raport de obiectul şi conţinutul său, propunerea legislativă face parte din categoria legilor organice.

